KYK: Kelnerin se briefie red mishandelde seun (11) | Netwerk24
19 Januarie 2021 08:41
"Dit was marteling."
Dit is hoe 'n speurder van die Amerikaanse deelstaat Florida die mishandeling van 'n 11-jarige seun beskryf het, nadat hy uit die greep van sy stiefpa gered is deur 'n kelnerin wat die kind se beserings opgemerk het.
"Het jy hulp nodig?" het Flaviane Carvalho, die restaurantbestuurder wat op Nuwejaarsdag as kelnerin gewerk het, op 'n stuk papier geskryf en dit aan die seun gewys sonder dat die man en vrou aan die tafel dit kon sien.
Dit het drie probeerslae gevat, maar die kind het uiteindelik aangedui die antwoord is "ja".
Carvalho het in 'n videoverklaring wat deur die polisie in Orlando uitgereik is, vertel wat presies gebeur het.
Sy het die gesin die aand in die restaurant bedien toe sy die beserings aan die seun se gesig opmerk en hulle begin dophou het.
"Die kind het nie gepraat nie en het ongelukkig gelyk. Hulle het ook nie vir hom kos bestel nie."
Sy het die briefie geskryf en nadat die kind ja geantwoord het, het Carvalho die polisie ontbied, wat kort daarna, net voor middernag, by die restaurant aangekom het.
Nadat hy aanvanklik aan die polisie gesê het hy het per ongeluk seergekry, het hy uiteindelik vertel hoe hy aan sy enkels opgehang is. Hy is ook geboei en met 'n besem en die vuis geslaan.
Hy is na 'n hospitaal geneem, waar dit duidelik was dat hy al vir 'n geruime tyd mishandel word, het Erin Lawner, die ondersoekbeampte volgens The Sentinel, gesê.
"Mishandeling? Dit was marteling."
Orlando Rolón, Orlando se polisiehoof, glo die kind sou uiteindelik doodgemaak word.
"Dit is hoe erg sy beserings was. Dit is hoe skrikwekkend die mishandeling was wat die kind beskryf het."
Timothy Wilson II (34), die seun se stiefpa, is dieselfde aand nog in hegtenis geneem op twee aanklagte van kindermishandeling. Die kind se ma, Kristen Swann (31), sê sy het van die misdade teen die kind geweet, maar nie hulp gekry nie. Sy is vyf dae later in hegtenis geneem op aanklag van kinderverwaarlosing.
Die seun se vierjarige suster is nie mishandel nie, maar sy is ook uit haar ma se sorg verwyder, berig The Sentinel.